b'\n_START_ARTICLE_\nCancelar federal al Germaniei (1949\xe2\x80\x93)\n_START_PARAGRAPH_\nCancelarul federal al Germaniei (\xc3\xaen german\xc4\x83: der Bundeskanzler der Bundesrepublik Deutschland sau, la feminin, die Bundeskanzlerin) este \xc8\x99eful guvernului federal (prim-ministrul) din Republica Federal\xc4\x83 Germania. El nume\xc8\x99te mini\xc8\x99trii guvernului s\xc4\x83u \xc8\x99i are dreptul de a stabili direc\xc8\x9bia politic\xc4\x83 general\xc4\x83 a guvernului (Richtlinienkompetenz). Cancelarul este de facto func\xc8\x9bionarul de stat cel mai puternic, dar ocup\xc4\x83 abia locul trei \xc3\xaen ierarhia politic\xc4\x83 protocolar\xc4\x83 din Germania, dup\xc4\x83 pre\xc8\x99edintele statului (Bundespr\xc3\xa4sident) \xc8\x99i dup\xc4\x83 pre\xc8\x99edintele (Bundestagspr\xc3\xa4sident) parlamentului Bundestag, acest for legislativ fiind singurul organ federal ales direct de \xe2\x80\x9epoporul suveran\xe2\x80\x9d._NEWLINE_Cancelarul este ales de Bundestag pentru o perioad\xc4\x83 de patru ani \xc8\x99i poate fi eliberat din func\xc8\x9bie \xc3\xaenainte de termen numai printr-o mo\xc8\x9biune de ne\xc3\xaencredere votat\xc4\x83 \xc8\x99i aprobat\xc4\x83 de Bundestag. El poate desigur \xc8\x99i s\xc4\x83 demisioneze._NEWLINE_Din 2005, cancelar federal al Germaniei este Angela Merkel, din partea partidului cre\xc8\x99tin-democrat CDU, iar vicecancelar (\xc8\x99i ministru de externe) Guido Westerwelle, lider al Partidului Liberal, abreviat \xc3\xaen german\xc4\x83 FDP.'